Иван Хаджимарчев
Иван Атанасов Хаджимарчев (1 декември 1897 – 8 януари 1957) е български белетрист.

Член е на Дружеството на детските писатели (1945) и на Съюзът на българските писатели. Изобразява с хумор социалната действителност между световните войни. Пише и под псевдонима Клетника Младен.

Биография 
Роден е на 1 декември 1897 г. в Чирпан, в семейството на занаятчия. На 10-годишна възраст остава сирак. През 1914 г. печата за пръв път във в. „К'во да е“.

В периода от 1923 до 1935 г. упражнява множество професии, включително вестникопродавец и тютюноработник. До 1944 г. е амбулантен фотограф. В периода преди 9 септември 1944 г. творчеството му се занимава главно със социално-психологическите проблеми на градския бит. Пише предимно едноактни комедии и разкази.

След 1944 г. работи като коректор в пионерския вестник „Септемврийче“ и като технически редактор за издателство „Народна младеж“.

През 1946 г. публикува най-известния си роман „Овчарчето Калитко“. В него обрисува образа на героичното партизанче. Тази и други негови детско-юношески творби се характеризират с романтичния патос на приключенските романи.

Съчинения 
 „Водовъртеж“, 1927 г. (роман под псевдонима Клетника Младен)
 „Ах, тези нередовни влакове!“, 1928 г. (едноактна комедия под псевдонима Клетника Младен)
 „Глад и мистерии“, 1928 г. (сборник разкази под псевдонима Клетника Младен)
 „Братовчедките. Изповед на един скъперник.“, 1929 г. (роман под псевдонима Клетника Младен)
 „Топла храна“, 1934 г. (роман)
 „Вуйчото“, 1935 г. (едноактна комедия)
 „Въздържатели“, 1935 г. (едноактна комедия)
 „Когато виното кипи“, 1935 г. (едноактна комедия)
 „Ловецът в банята“, 1935 г. (едноактна комедия)
 „Любовта ни прави слепи“, 1935 г. (едноактна комедия)
 „Мошон продава“, 1935 г. (едноактна комедия)
 „Невярната жена“, 1935 г. (едноактна комедия)
 „Старият вълк“, 1935 г. (сборник хумористични разкази)
 „Героят Калитко“, 1946 г. (пиеска)
 „Деца-герои“, 1946 г. (пиеска)
 „Овчарчето Калитко“, 1946 г. (роман)
 „Ти пръв уби!“, 1946 г. (драма в 4 действия)
 „Комисарят и Ко.“, 1947 г. (комедия в 4 действия)
 „Крим-бамболи“, 1947 г. (сборник разкази)
 „Номер тринадесети“, 1948 г. (комедия в 4 действия)
 „Спомени от пионерския лагер“, 1954 г. (повест)

Външни препратки 
 Мая Горчева, „Романът дневник и мимикриите на авторството“
 

Български автори на разкази
Български детски писатели
Български драматурзи
Български романисти
Български хумористи
Родени в Чирпан
Починали в София
Хора с архиви в Централния държавен архив